স্পোর্টস ডেস্ক : সানরাইজার্স হায়দ্রাবাদকে ২১৯ রানের টার্গেট দিয়েছে রয়েল চ্যালেঞ্জার্স বেঙ্গালুরু। জবাবটা ভালই দিচ্ছিলেন অধিনায়ক কেন উইলিয়ামসন ও মনীষ পান্ডে। কিন্তু জিততে জিততে হেরে গেল হায়দ্রাবাদ। সাকিবদের ১৪ রানে হারিয়ে প্লে অফের আশা বাঁচিয়ে রাখল বেঙ্গালুরু। কোহলিদের ঘরের মাঠ চিন্নাস্বামী স্টেডিয়ামে লক্ষ্য তাড়া করতে নেমে ৬৭ রানে দুই ওপেনার শিখর ধাওয়ান ও অ্যালেক্স হেলসকে হারায় হায়দ্রাবাদ। সেখান থেকে দলকে জয়ের কক্ষপথে ফেরান উইলিয়ামসন ও মনিশ। বেঙ্গালুরুর বোলারদের ওপর ঝড় বইয়ে দিয়ে তৃতীয় উইকেটে এ দু’জন গড়েন ১৩৫ রানের বিশাল জুটি। শেষ ওভারে জয়ের জন্য প্রয়োজন ছিল ২০ রান। মোহাম্মদ সিরাজের করা সেই ওভারের প্রথম বলেই আউট হন উইলিয়ামসনও। ফলে জয় থেকে ছিটকে যায় হায়দ্রাবাদ। এর আগে ব্যাট করতে নেমে ৩৬ রানেই দুই উইকেট হারায় কোহলির দল। দলীয় ছয় রানে সাজঘরে ফেরেন ওপেনার পার্থিব প্যাটেল। ৩০ রানের ব্যবধানে আউট হন ছন্দে থাকা কোহলিও। বিপর্যয় থেকে রয়েল চ্যালেঞ্জার্স বেঙ্গালুরুকে উদ্ধার করেন এবি ডি ভিলিয়ার্স ও মঈন আলী। ব্যাট হাতে ছড়ি ঘুরিয়েছেন সাকিব ও তার সতীর্থ বোলারদের ওপর। ডানহাতি-বাঁহাতি কম্বিনেশনে তৃতীয় উইকেটে দু’জন গড়েছেন ১০৭ রানের গুরুত্বপূর্ণ জুটি। এই জুটিতেই ম্যাচে ফেরে বেঙ্গালুরু। এ দুজনের ব্যাটে চড়েই ছয় উইকেটে ২১৮ রানের বিশাল সংগ্রহ পায় দলটি। দলীয় ১৪৫ রানে ১২ চার ও এক ছক্কায় ৩৯ বলে ৬৯ রান করে আউট হন ডি ভিলিয়ার্স।